**harta destinului**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dacă te-am iubit?

nu mai știu, cândva

am vrut doar să străbatem împreună

o cărare încâlcită

dacă te-am iubit?

nu mai știu, cred că da,

am vrut doar să-ți desenez

harta lumii în palmă

pe vremea când rătăceam

pe niște făgașe

indescifrabile

dacă te-am iubit?

te-am iubit mult!

te-am iubit inimaginabil,

te-am iubit cu sufletul la gură,

te-am iubit tremurându-mi genunchii,

te-am iubit mușcându-mi mâinile,

te-am iubit ținând cu dinții cărarea,

înainte,

am vrut doar să-ți desenez

harta destinului pe niște

pietre

în formă de suflet